liechticonsulting/filtered_apertus_pretrained huggingface dataset:
La cumissiun per furmaziun e cultura tracta la lescha chantunala davart la furmaziun professiunala

Sut il presidi dal deputà Bruno W. Claus ha la cumissiun dal cussegl grond per furmaziun e cultura (CFC) predeliberà per mauns dal cussegl grond la missiva da la regenza tar la revisiun totala da la lescha chantunala davart la furmaziun professiunala. A las sesidas da la cumissiun è sa participà er il cusseglier guvernativ Claudio Lardi. La cumissiun propona unanimamain al cussegl grond d'entrar en il project e da deliberar il sboz da la lescha cun paucas midadas.

La revisiun da questa lescha è necessaria, perquai che la nova lescha federala davart la furmaziun professiunala (LFPr), ch'è en vigur dapi il 1. da schaner 2004, prescriva che las ordinaziuns chantunalas e federalas vertentas davart la furmaziun stoppian vegnir adattadas respectivamain remplazzadas entaifer tschintg onns. La midada concernent la finanziaziun - vul dir la midada a contribuziuns pauschalas als chantuns - vegn exequida gia entaifer quatter onns. Quai signifitgescha che las novas disposiziuns da finanziaziun da la confederaziun entran en vigur il 1. da schaner 2008. In basegn d'agir resulta er pervia da la nova concepziun da la gulivaziun da finanzas e da las incumbensas tranter la confederaziun ed ils chantuns (NGF).

La nova lescha surpiglia da princip la finanziaziun tenor las proceduras vertentas. En consequenza da la reordinaziun da la gulivaziun da finanzas e da la repartiziun da las incumbensas tranter il chantun e las vischnancas (LGF II) sto - tenor l'avis da la CFC - vegnir sclerida en in connex general la dumonda concernent la confinanziaziun da la furmaziun professiunala tras las vischnancas. La lescha dat dentant er la pussaivladad da midar a la nova finanziaziun pauschala.

La CFC è s'occupada detagliadamain cun las consequenzas da questa finanziaziun pauschala ed è - sco la regenza - da l'avis ch'i na dastgassan resultar nagins dischavantatgs per la furmaziun professiunala en il chantun Grischun tras questa midada da sistem. Il project resguarda quest fatg impurtant.

La CFC cumplettescha la nova lescha cun disposiziuns che distgargian ils manaschis d'emprendissadi. La lescha chantunala davart la furmaziun professiunala pussibilitescha da promover la furmaziun supplementara professiunala er en l'avegnir. Tras quest sboz da lescha consolideschan e promovan la regenza ed il cussegl grond la gronda impurtanza da la scolaziun professiunala en il chantun Grischun. Il cussegl grond vegn a tractar quest project durant la sessiun d'avrigl 2007.

La tractativa da la missiva da la regenza concernent la participaziun dal chantun a la sanaziun finanziala da la "HTM immobiglias SA" ha la cumissiun spustà sin ina sessiun posteriura per anc pudair sclerir dumondas avertas per mauns dal cussegl grond. Oriundamain era er questa tractativa previsa per la sessiun d'avrigl 2007.

Persuna che dat infurmaziuns:

Bruno W. Claus, cumissiun per furmaziun e cultura, tel. 081 250 70 25

Gremi: cumissiun per furmaziun e cultura

Funtauna: rg cumissiun per furmaziun e cultura

Data: 30.03.2007
La regenza propona l'independenza giuridica per la cassa da pensiun chantunala dal Grischun

La cassa da pensiun chantunala dal Grischun duai daventar independenta e survegnir dapli autonomia. Sco furma giuridica propona la regenza grischuna da transfurmar la cassa da pensiun chantunala en in institut autonom da dretg public. La regenza ha deliberà la missiva correspundenta concernent la revisiun parziala da la lescha davart la cassa da pensiun chantunala dal Grischun per mauns dal cussegl grond, il qual tracta la fatschenta en la sessiun da zercladur 2007. La lescha duai entrar en vigur il 1. da schaner 2008.

A chaschun da la revisiun totala da l'ordinaziun davart la cassa da pensiun l'onn 2000 aveva il cussegl grond concludì la finanziaziun restanta e l'independenza giuridica da la cassa da pensiun chantunala dal Grischun (CP). Igl era previs da surdar l'independenza giuridica ed organisatorica a la CP sco er d'abolir la garanzia chantunala per il cumenzament da l'onn 2012. Suenter che la finanziaziun restanta da la CP ha pudì vegnir terminada gia l'onn 2005 e betg sco previs oriundamain durant ils onns 2005 fin 2011, daventa l'independenza giuridica ussa pussaivla pli baud. Cun la missiva actuala vegn pia realisà sulettamain quai ch'il cussegl grond aveva fixà avant plirs onns en vista a la finanziaziun restanta da la cassa.

Ils puncts centrals da la revisiun èn la determinaziun dal subject giuridic, la nova definiziun dal circul da las persunas assicuradas e la fixaziun dal grad d'autonomia da la CP. Organisatoricamain è la CP oz in institut dependent da dretg public ed è suttamessa sco post da servetsch al departament da finanzas e vischnancas. A favur d'ina cassa da pensiun independenta pledan - tenor la regenza - cunzunt motivs giuridics, motivs da manaschi e motivs dal dretg da responsabladad. Ina furma organisatorica giuridicamain independenta correspunda er a l'idea fundamentala da la lescha federala davart la prevenziun professiunala per vegliadetgna, survivents ed invaliditad (LPP) che prevesa ina separaziun giuridica tranter la patruna u il patrun e l'instituziun da prevenziun.

Il manaschi da la cassa da pensiun è gia oz per gronda part independent. Uschia vegnan liquidadas las fatschentas d'assicuranza en atgna responsabladad e las investiziuns da chapital vegnan fatgas independentamain. Tras l'independenza giuridica survegn la CP er formalmain il spazi d'agir sco interpresa, uschia ch'ella po sa preschentar cun success sin il martgà. A medem temp resta dentant la pussaivladad dal chantun da far valair sia influenza sco legislatur. En quai che reguarda il circul da las persunas assicuradas ston da nov vegnir assicurads obligatoricamain las collavuraturas ed ils collavuraturs dal chantun e da ses instituts autonoms. Las collavuraturas ed ils collavuraturs da la banca chantunala grischuna, da las vischnancas, da las corporaziuns da vischnancas e da las dretgiras districtualas pon vegnir assicurads facultativamain.

Gremi: regenza

Funtauna: rg chanzlia chantunala dal Grischun

Data: 04.04.2007
L'ambassadur franzos sin visita tar la regenza grischuna

L'ambassadur franzos Jean-Didier Roisin visita venderdis, ils 20 d'avrigl 2007, il Grischun. El vegn accumpagnà da la consula generala Jacqueline Séjean, dal represchentant da commerzi André Normand e da l'adet da cultura Pierre-Yves Sonalet. Suenter il bainvegni dals giasts en la chasa grischa a Cuira è previs in gentar communabel. Ils ospitants èn il president da la regenza Martin Schmid ed il chancelier Claudio Riesen.

La regenza tgira mintga onn contacts cun represchentantas e cun represchentants da stadis esters en Svizra. Quests discurs èn elements impurtants da las relaziuns externas dal chantun. En connex cun ils stadis vischins e cun pajais che han relaziuns spezialas cun la Svizra e cun il Grischun vegnan savens discutadas dumondas materialas actualas. Autras visitas servan en emprima lingia al barat d'experientschas sin il champ cultural, economic e politic.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 18.04.2007
Las collavuraturas da las bibliotecas grischunas fan fest

Ils 1 da matg ha lieu en la Klibühni a Cuira la festa da finiziun per las otg absolventas dal curs da basa grischun da la cuminanza da lavur da las bibliotecas svizras da lectura publica (CLP). L'incumbensada da las bibliotecas ha organisà quest curs per la sisavla giada.

Dal avust 2006 fin l'avrigl 2007 han otg dunnas interessadas absolvì durant 27 dis da curs la scolaziun fundamentala vasta e basada sin la pratica en divers secturs bibliotecars. Questa scolaziun supplementara qualifitgescha las participantas dal curs da surpigliar tut las lavurs che resultan en ina biblioteca da scola u da vischnanca. L'engaschament è sa cumprovà. La cumissiun da bibliotecas dal Grischun sa legra che tut las absolventas han reussì l'examen cun success e che tuttas survegnan il certificat da la CLP.

L'onn 1993 ha leger.GR - Giuventetgna e medias Grischun (da lez temp cuminanza da lavur grischuna da cudeschs per la giuventetgna, BAJ) organisà l'emprim curs fundamental. Dapi l'onn 2000 ha il chantun Grischun in nov concept da scolaziun. La scolaziun da bibliotecaras vegn purschida da la cumissiun chantunala da bibliotecas. Il curs fundamental CLP cumenza mintgamai il avust e terminescha il avrigl cun in examen final.

In certificat survegnan:

Ulrica Blumer-Vital, Schwanden; Rosa Colman, Buchs; Doris Deflorin, Cuira; Inglina Gaudenzi, Samedan; Corinne Huser, Näfels; Judith Jud, Pfäffikon; Elsbeth Keller, Masein; Doris Venzin, Cuira.

Gremi: biblioteca chantunala dal Grischun

Funtauna: rg biblioteca chantunala dal Grischun

Data: 27.04.2007
Votaziuns chantunalas: Il chantun porscha in nov servetsch per persunas che han in impediment da leger

Per burgaisas e per burgais ch'èn tschorvs, che han in impediment da la vesida u che han uschiglio difficultads da leger porscha il chantun Grischun a partir d'immediat ses documents da votaziun gratuitamain en furma d'ina revista auditiva. En collavuraziun cun la biblioteca svizra per umans tschorvs ed impedids da la vesida BST vegn quella producida en il format internaziunal DAISY e distribuida sco disc cumpact. Cudeschs e revistas en il format DAISY pon vegnir tadlads cun agid da giraders spezials da DAISY dentant er sin in computer u sin tut ils giraders da CD e da DVD ch'èn endrizzads per il format MP3.

Il chantun Grischun resguarda quest servetsch supplementar per burgaisas e per burgais che han in impediment da la vesida sco bun per votaziuns chantunalas. Il medem sistem vegn gia applitgà tar votaziuns federalas sco er en auters chantuns ed en differentas citads e vischnancas. Il chantun Grischun fa quint cun custs annuals tranter 2'000 e 3'000 francs.

Persunas ch'èn tschorvas, che han in impediment da la vesida u che han uschiglio difficultads da leger e che vulessan survegnir lur documents da votaziun en l'avegnir sco revista auditiva da DAISY pon abunar quella directamain tar la BST. L'adressa da contact sa cloma: medienverlag@sbszh.ch u telefon 043 333 32 32.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 02.05.2007
La cumissiun predeliberanta dal cussegl grond sustegna l'independenza da la cassa da pensiun chantunala

En la sessiun da zercladur 2007 vegn il cussegl grond a tractar la missiva tar l'independenza da la cassa da pensiun chantunala (CP). La cumissiun predeliberanta ch'è vegnida nominada per quest intent ha predeliberà questa missiva sut il presidi dal deputà Luca Tenchio per mauns dal cussegl grond. A la sesida da la cumissiun è sa participada er la cussegliera guvernativa Eveline Widmer-Schlumpf.

Sco che la regenza explitgescha en sia missiva, ha il cussegl grond concludì l'onn 2000 la finanziaziun restanta e l'independenza giuridica da la cassa da pensiun. En quest connex eri previs da surdar a la CP l'independenza giuridica ed organisatorica per il 1. da schaner 2012. Suenter che la finanziaziun restanta da la CP ha pudì vegnir terminada gia l'onn 2005 e betg sco previs oriundamain en il decurs dals onns 2005 fin 2011, èsi pussaivel da realisar l'independenza giuridica da la CP gia pli baud.

Ultra da l'independenza da la cassa èn la determinaziun dal subject giuridic, la nova definiziun dal circul da las persunas assicuradas, l'aboliziun dals artitgels 36 - 41 da la lescha davart las finanzas dal chantun Grischun concernent las instituziuns da prevenziun professiunala sco er la fixaziun dal grad d'autonomia da la CP ulteriurs puncts centrals da la revisiun.

Suenter avair discutà il project en moda intensiva propona la cumissiun al cussegl grond unanimamain d'entrar en il project e da deliberar il sboz da lescha cun tschertas midadas.

Gremi: cumissiun predeliberanta per la revisiun parziala da la lescha davart la cassa da pensiun

Funtauna: rg cumissiun predeliberanta per la revisiun parziala da la lescha davart la cassa da pensiun

Data: 02.05.2007
La cumissiun predeliberanta dal cussegl grond sustegna l'engrondiment e l'adattaziun dals edifizis dal lieu da lavur e d'occupaziun ARBES a Giuvaulta

La cumissiun predeliberanta dal cussegl grond ch'è vegnida nominada aposta per quest intent ha predeliberà per mauns dal cussegl grond la missiva da la regenza davart l'engrondiment e davart l'adattaziun dals edifizis dal lieu da lavur e d'occupaziun ARBES a Giuvaulta. La cumissiun vegn presidiada dal deputà Markus Clavadetscher. A la sesida è sa participà er il cusseglier guvernativ Stefan Engler.

Sco che la regenza menziunescha en sia missiva ha il lieu da lavur e d'occupaziun (ARBES) dals servetschs psichiatrics dal Grischun (SPGR) pudì vegnir avert l'onn 1995, suenter ch'il cussegl grond aveva approvà da sanar la chasa d'abitar e da tgira ch'era vegnida construida ils onns 1973/1974. Sco consequenza da quai ha il center da dimora e d'occupaziun pudì vegnir manà cun gruppas d'abitar famigliaras pli pitschnas e cun las pussaivladads d'occupaziun correspundentas.

Gia suenter in pèr onns èsi sa mussà che la dumonda per plazzas da lavur protegidas per umans cun in impediment psichic creschiva - analogamain al svilup naziunal -cuntinuadamain dapi la fundaziun dal ARBES. Ils ultims onns ha la ARBES perquai gì in grad d'occupaziun da mintgamai passa 110 pertschient. Questa situaziun sa preschenta anc oz uschia. Pervia da la gronda occupaziun sa chattan actualmain ulteriuras diesch persunas sin la glista da spetga.

Dapi ch'il ARBES è vegnì avert l'onn 1995 èn - ultra da la dumonda per plazzas da lavur protegidas - sa midadas decisivamain er las pretensiuns. Quellas èn sa sviluppadas davent d'occupaziuns simplas da las abitantas e dals abitants vi a la promoziun da la prestaziun tras activitads productivas. Ed adina cur che quai è pussaivel, vegn prendida en mira ozendi l'integraziun professiunala.

Per realisar il project da construcziun sto vegnir fatg quint cun custs da 2,6 milliuns francs. Sin fundament da la basa legala decisiva vegn la confederaziun a sa participar cun ca. 750'000 francs vi da quests custs. Il rest da ca. 1,85 milliuns francs va a quint dal chantun; da quai pon 1,3 milliuns francs vegnir cuvrids tras ils SPGR cun agid da retenziuns che ston vegnir schliadas.

Suenter avair tractà intensivamain il project ha la cumissiun deliberà unanimamain la missiva da la regenza per mauns dal cussegl grond. Quel vegn a tractar il project en sia sessiun da zercladur 2007.

Gremi: cumissiun predeliberanta dal ARBES

Funtauna: rg cumissiun predeliberanta dal ARBES

Data: 09.05.2007
Il concept per implants da sport d'impurtanza chantunala cuntanscha la fasa da realisaziun

La plazza da pastget artifizial previsa per la plazza da sport Vial a Domat sco er il bogn dals stabiliments da sport Obere Au a Cuira ha il departament d'economia publica e fatgs socials integrà en il catalog dal concept per implants da sport d'impurtanza chantunala (CISIC).

L'onn 2006 ha la regenza grischuna approvà il CISIC. La finamira principala dal CISIC è da promover en il chantun Grischun ina infrastructura da sport ch'è confurma al basegn e da resguardar ils giavischs da la promoziun da sport sco er dal svilup economic. Il concept è ussa en la fasa da realisaziun.

En ina emprima fasa ha la giunta dal CISIC che consista da collavuraturas e da collavuraturs dal departament d'economia publica e fatgs socials, da l'uffizi per la scola populara ed il sport sco er da l'uffizi per economia e turissem envidà las federaziuns grischunas da sport a hearings. Gia l'onn passà è vegnì declerà l'implant d'atletica leva dal stabiliment da sport Ried a Landquart sco implant dal CISIC ed è vegnì sustegnì cun contribuziuns, l'avrigl 2007 ha il departament d'economia publica e fatgs socials integrà dus ulteriurs implants en il catalog dal CISIC.

Plazza da sport Vial a Domat, plazza da pastget artifizial

La plazza da pastget artifizial da la plazza da sport Vial a Domat è vegnida integrada en il catalog dal CISIC sin proposta da la federaziun grischuna da ballape. En il Grischun sa tracti qua da l'emprima plazza da ballape da pastget artifizial che po vegnir duvrada l'entir onn. Sch'il chantun paja ina contribuziun per construir la plazza da pastget artifizial, decida la regenza suenter ch'in attest da finanziaziun è avant maun.

Stabiliment da sport Obere Au a Cuira, bogn

Il bogn dal stabiliment da sport Obere Au a Cuira e vegnì integrà en il catalog dal CISIC sin proposta da la federaziun grischuna da nudar. Tenor la federaziun grischuna da nudar è quest bogn che cuntegna in bogn cuvert (batschigl da 25 meters) ed in bogn avert (batschigl da 50 meters) il bogn il pli impurtant dal Grischun per il sport da massa e da prestaziun. Sch'il chantun paja ina contribuziun vi dal tetg previs per il batschigl exteriur, ch'è destinà per la gestiun d'enviern, decida la regenza suenter ch'in attest da finanziaziun è avant maun.

Ulteriuras integraziuns en il catalog dal CISIC (center da curling a Tavau u a Flem, implant da biatlon a Lai, center da trenament en las autezzas en Engiadina a San Murezzan e.u.v.) vegnan examinadas actualmain da la giunta dal CISIC. Ulteriuras infurmaziuns davart il CISIC chattais Vus sut www.awt.gr.ch.

Gremi: uffizi per economia e turissem

Funtauna: rg uffizi per economia e turissem

Data: 21.05.2007
Dialect e tudestg da scrittira en scolina

Il tudestg da scrittira duai vegnir promovì optimalmain en las scolas dal Grischun. Pervia da quai èsi previs da cumenzar cun quella promoziun gia en scolina, e quai cun lavurs preparatoricas adattadas correspundentamain. Ils proxims mais vegnan las persunas d'instrucziun da las scolinas pertutgadas e las commembras resp. ils commembers da las autoritads infurmads e scolads specificamain en quest connex.

Per promover la moda da s'exprimer da scolaras e da scolars grischuns ha il departament d'educaziun mess en vigur il schaner 2006 las "directivas davart la lingua da standard tudestg en la scola populara dal chantun Grischun". La finamira da questas directivas è da rinforzar la posiziun dal tudestg da scrittira en la scola populara dal Grischun, dentant senza indeblir il dialect.

Studis scientifics renvieschan al fatg ch'ina promoziun optimala dal tudestg da scrittira stuess cumenzar gia avant l'entrada en scola. En cunvegnientscha cun la federaziun da las mussadras dal Grischun (FMGR) ha il departament d'educaziun incumbensà la scola auta da pedagogia da sviluppar in concept correspundent. Quel è ussa avant maun. En il decurs da las proximas emnas e dals proxims mais vegnan las persunas d'instrucziun da las scolinas pertutgadas sco er las commembras resp. ils commembers da las autoritads responsablas infurmads davart quest concept e preparads per sia realisaziun.

Il concept prevesa d'introducir en tut las scolinas en il decurs dals proxims trais onns ch'il dialect e ch'il tudestg da scrittira vegnan duvrads in sper l'auter, e quai en moda conscienta e motivada. La lavur en la pratica ha mussà ch'ina tala organisaziun da las linguas n'è nagin problem per ils uffants.

Renviament per las medias:

Ulteriuras indicaziuns che concernan las "directivas davart la lingua da standard tudestg en la scola populara dal chantun Grischun" sco er il concept "tudestg standard en scolina" chattais Vus sin la pagina d'internet da l'uffizi per la scola populara ed il sport (www.avs-gr.ch).

Gremi: uffizi per la scola populara ed il sport

Funtauna: rg uffizi per la scola populara ed il sport

Data: 25.05.2007
La cumissiun per furmaziun e cultura s'exprima a favur d'ina participaziun chantunala per sanar las finanzas da la "HTM immobiglias SA"

Sut il presidi dal deputà Bruno W. Claus ha la cumissiun dal cussegl grond per furmaziun e cultura (CFC) predeliberà per mauns dal cussegl grond la missiva da la regenza tar la participaziun dal chantun per sanar las finanzas da la "HTM immobiglias SA". A las sesidas da la cumissiun è sa participà er il cusseglier guvernativ Claudio Lardi.

La "HTM immobiglias SA" è la proprietaria da la chasa da scola d'hotellaria a Passugg che ha in tract d'internat ed in tract da scola. En questa chasa da scola d'hotellaria maina la scola svizra per turissem e per hotellaria SA (SSTH SA) la scola professiunala d'hotellaria dal Grischun, la scola da commerzi e da turissem, la scola professiunala d'hotellaria e da turissem, la swiss school of tourism and hospitality, la scola da cader dal Grischun sco er l'hotel da scola Passugg cun internat.

Pervia da la grevezza considerabla cun chapital ester e pervia dal basegn pli e pli grond da mantegnair l'immobiglia da l'onn 1883 na po la "HTM immobiglias SA" betg pli cumpensar ses custs cun il tschains da locaziun da la SSTH SA. Il concept da sanaziun ch'è vegnì elavurà pervia da quai da la "HTM immobiglias SA" prevesa da reducir il chapital ester tras quai che las donaturas e ch'ils donaturs dals emprests da daners renunzian a lur pretensiuns, e quai uschè fitg ch'ils custs annuals da reparatura e da mantegniment pon vegnir finanziads a lunga vista grazia als respargns da tschains e d'amortisaziun che resultan da quellas renunzias. En il senn d'ina simmetria da las concessiuns duain las donaturas ed ils donaturs dals emprests da daners sco er il chantun sa participar vi da la sanaziun mintgamai cun circa la medema summa.

La tractativa da questa fatschenta en il cussegl grond ch'è stada previsa oriundamain per la sessiun d'avrigl 2007 è vegnida spustada - suenter ina discussiun detagliada en la cumissiun il mars 2007 - ad ina sessiun pli tard per pudair sclerir dumondas avertas per mauns dal cussegl grond. En quest connex ha la cumissiun pretendì ch'il concept da sanaziun vegnia giuditgà d'in post extern e ch'i vegnian preschentads contracts preliminars che garanteschan che la scola vegnia manada vinavant al lieu da scola da Passugg.

Suenter avair prendì enconuschientscha e suenter avair tractà ils documents pretendids ch'èn ussa avant maun suonda la cumissiun las propostas da la missiva da la regenza e s'exprima unanimamain a favur d'ina participaziun chantunala per sanar las finanzas da la "HTM immobiglias SA" cun ina summa da maximalmain 4 milliuns francs. En quest connex renviescha la cumissiun spezialmain a la gronda impurtanza che las purschidas da scolaziun e da furmaziun supplementara da la SSTH SA han per il Grischun sco chantun turistic.

Questa fatschenta vegn tractada dal cussegl grond en la sessiun da zercladur 2007.

Gremi: cumissiun per furmaziun e cultura

Funtauna: rg cumissiun per furmaziun e cultura

Data: 01.06.2007
Ina delegaziun dal parlament da Turitg fa ina visita al cussegl grond dal Grischun

Ina delegaziun da 11 persunas dal cussegl grond dal chantun Turitg fa mesemna, ils 13 da zercladur 2007, durant la sessiun da zercladur, ina visita a las collegas ed als collegas dal Grischun a Cuira. La delegaziun da Turitg vegn manada da la presidenta dal cussegl grond Ursula Moor-Schwarz. Ella vegn accumpagnada tranter auter da la presidenta da fracziun Esther Guyer (ils verds) e dals presidents da fracziun Ruedi Lais (PS), Peter Reinhard (PEV) e Thomas Weibel (partida verd-liberala PVL).

Retschavids vegnan ils giasts dal chantun Turitg da la presidenta dal cussegl grond Agathe Bühler-Flury e dal vicepresident dal cussegl grond Leo Jeker. Da la vart grischuna sa participeschan a questa scuntrada tranter auter ils presidents da las fracziuns, ulteriuras represchentantas ed ulteriurs represchentants da las fracziuns, il president da la regenza Martin Schmid, il vicepresident da la regenza Stefan Engler sco er il chancelier Claudio Riesen. Il program prevesa da visitar l'avantmezdi las tractativas currentas dal cussegl grond. Suenter è in viadi communabel a Glion ed a Domat sin il program.

Gremi: chanzlia chantunala dal Grischun

Funtauna: rg chanzlia chantunala dal Grischun

Data: 11.06.2007